CELEX: 62014TN0250
Language: bg
Date: 2014-04-22 00:00:00
Title: Дело T-250/14: Жалба, подадена на 22 април 2014 г.  — ЕБОС/Комисия

24.6.2014   
            
            
               BG
            
            
               Официален вестник на Европейския съюз
            
            
               C 194/30
            
         Жалба, подадена на 22 април 2014 г. — ЕБОС/Комисия
   (Дело T-250/14)
   2014/C 194/39
   Език на производството: английски
   
      Страни
   
   
      Жалбоподател: Европейското бюро по околна среда (ЕБОС) (Брюксел, Белгия) (представители: C. Stothers, Solicitor, M. Van Kerckhove и C. Simphal, lawyers)
   
      Ответник: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени мълчаливото решение на Европейската комисия от 13 февруари 2014 година, считано съгласно член 8, параграф 3 от Регламент (ЕО) № 1049/2001 (1) за отрицателен отговор да се предоставят пълни и нередактирани копия от кореспонденцията с две държави членки относно предложенията им за преходни национални планове (ПНП), освобождаващи определени горивни инсталации от новите ограничения на емисиите между 2016 и 2020 година;
            
         
               —
            
            
               да осъди ответника да заплати направените от жалбоподателя съдебни разноски.
            
         
      Правни основания и основни доводи
   
   В подкрепа на жалбата си, жалбоподателят излага пет правни основания.
   
               1.
            
            
               Първото правно основание е изведено от твърдението, че ответникът незаконосъобразно се е позовал на член 4, параграф 2, първо тире от Регламент (ЕО) № 1049/2001, по дело, по което това е изрично изключено от член 6, параграф 1 от Регламент (EО) № 1367/2006 (2).
            
         
               2.
            
            
               Второто правно основание е изведено от твърдението, че ответникът незаконосъобразно не се е съобразил с изискването на член 6, параграф 1 от Регламент (EО) № 1367/2006 и член 4, параграф 4 от Орхуската конвенция за ограничително тълкуване на изключенията по член 4 от Регламент (EО) № 1049/2001.
            
         
               3.
            
            
               Третото правно основание е изведено от твърдението, че ответникът незаконосъобразно се е консултирал с трети страни по член 4, параграф 4 от Регламент (EО) № 1049/2001 в случай, когато е ясно, че документът трябва да бъде оповестен и незаконосъобразно се е позовал на тези консултации, за да продължи времето за отговор.
            
         
               4.
            
            
               Четвъртото правно основание е изведено от твърдението, че ответникът незаконосъобразно не е взел предвид кои части от даден документ са обект на едно или няколко от горепосочените изключения и освобождаване по член 4, параграф 6 от Регламент (EО) № 1049/2001.
            
         
               5.
            
            
               Петото правно основание е изведено от твърдението, че ответникът незаконосъобразно не е предоставил ранни и ефективни възможности за участието на обществеността по време на подготовката, изменението и преразглеждането на ПНП, когато всички опции са все още открити, съгласно изискването на член 9 от Регламент (EО) № 1367/2006.
            
         
      (1)  Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (OВ L 145, стp. 43; Специално издание на български език, 2007 г., глава 1, том 3, стр. 76)
   
      (2)  Регламент (ЕО) № 1367/2006 на Европейския парламент и на Съвета от 6 септември 2006 година относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (OВ L 264, стp. 13; Специално издание на български език, 2007 г., глава 15 том 17 стр. 126)